НАЦРТ

**ЗАКОН**

**О ИЗМЕНАМА И ДОПУНАМА ЗАКОНА О ФАКТОРИНГУ**

Члан 1.

У Закону о факторингу („Службени гласник РС”, број 62/2013 и 30/2018), у члану 2. став 1, тачка и запета на крају тачке 1) замењују се запетом и додају се речи: „(купопродаја потраживања), односно услуга уступања таквог потраживања фактору ради наплате као обезбеђење аванса који је фактор ради финансирања исплатио уступиоцу (уступање потраживања на наплату);”.

У ставу 1. тачка 4) у подтачки (1) после речи: „привредно друштво и предузетник”, додају се запета и речи: „задруга, регистровано пољопривредно газдинство, пословно удружење, установа и друга правна лица која делатност обављају ради стицања добити”.

У ставу 2. после речи: „предузетника”, додају се запета и речи: „задруге, регистрованог пољопривредног газдинства, пословног удружења, установе и других правних лица која делатност обављају ради стицања добити,”.

Члан 2.

У члану 7. став 2. тачка 5) мења се и гласи:

„5) доказ да оснивач, односно стварни власник, сарадник, као и члан органа управљања правног лица које је регистровано за обављање факторинга, није осуђен правноснажном пресудом за кривична дела у смислу закона којим се уређује одговорност правних лица за кривична дела, односно уколико је оснивач, стварни власник, сарадник као и члан органа управљања правног лица физичко лице, да није правноснажно осуђено за кривична дела;”.

У тачки 6) речи: ,,из тачке 5) овог става” бришу се.

После става 2. додаје се нови став 3. који гласи:

„Сарадник је свако физичко лице које:

- је члан органа управљања или друго одговорно лице у правном лицу у коме је именовано лице на руководећем положају или је стварни власник тог лица;

- је стварни власник правног лица у коме је именовано лице на руководећем положају;

- са именованим лицем има стварно власништво над истим правним лицем.”.

Досадашњи ставови 3-7. постају ст. 4-8.

У ставу 8, који постаје став 9, речи: ,,Оснивач, односно власник привредног друштва” замењују се речима: ,,Факторинг друштво, односно директор факторинг друштва”, док се речи: ,,настале промене” замењују речима: ,,регистрације промене код надлежног органа.”

Члан 3.

У члану 8. став 1. тачка 2) запета и речи: ,,односно поступка стечаја” бришу се, а тачка на крају се замењује тачком и запетом.

После тачке 2) додаје се нова тачка 3) која гласи:

„3) даном правоснажности решења о отварању стечајног поступка.”

Члан 4.

У члану 14. став 1. тачка 1) речи: ,,и *International Factors Group* (IFG)” бришу се.

Члан 5.

У члану 16. став 4. после речи: ,,потраживање” додају се речи: „са свим пратећим средствима обезбеђења из основног посла”, а после речи: „уступиоцу” додај се речи: ,,и да о враћању обавести дужника, у року од осам дана од дана остварења регреса.”.

Члан 6.

У члану 18. тачка на крају става 1. замењује се запетом и додају се речи: „односно у року из фактуре, или у другом уговореном року.”

Члан 7.

У члану 19. додаје се нови став 4. који гласи:

„Уговорне стране се могу сагласити да уговор о факторингу који је закључен у писаном облику, оверен (солемизован) код јавног бележника у складу са одредбама закона којим се уређује јавно бележништво и који садржи изричиту изјаву дужника којом пристаје да поверилац, на основу уговора о факторингу, након доспелости потраживања може покренути поступак принудног извршења (клаузула извршности), има снагу извршне исправе, у смислу закона којим се уређује извршење и обезбеђење.”

Члан 8.

У члану 21. додаје се нови став 2. који гласи:

„Уговор о факторингу се може аутоматски обнављати, ако су уговорне стране то уговором изричито предвиделе.”

Члан 9.

У члану 23. став 1. у тачки 1) речи: ,,(оригинал или копија оверена од стране надлежног органа)” бришу се, а после речи: „и/или фактуре” додају се запета и речи: ,,профактуре, авансног рачуна, електронске фактуре преузете из система електронских фактура”.

Додаје се нови став 3. који гласи: „Документација која се предаје уз уговор о факторингу може бити сачињена у електрoнској форми.”.

Досадашњи став 3. постаје став 4.

Члан 10.

У члану 24. додаје се нови став 2. који гласи:

„Уговором о факторингу може бити превиђено да обавеза обавештавања дужника пређе са уступиоца на фактора, у име и за рачун уступиоца.”

Члан 11.

После члана 26. додаје се нови члан 26а, који гласи:

„Члан 26а

,Са потраживањем на фактора прелазе и споредна права и средства обезбеђења потраживања, као што су право првенствене наплате, права залоге, права из уговора са јемцем, права на камату, уговорну казну и слично, на начин и обим предвиђен уговором о факторингу.

За пренос споредних права и средстава обезбеђења, која са потраживањем прелазе на фактора, није потребно закључење новог уговора о преносу, осим када je то прописано другим законом.”

Члан 12.

У члану 31. додаје се нови став 2. који гласи:

„У случају да уговором о факторингу није другачије дефинисано, сматра се да је пренос доспелог потраживања са факторинг друштва на друго правно лице дозвољен, у складу са одредбама закона којим се уређују облигациони односи.”.

Члан 13.

После члана 32. додају се наслов и нови члан 32а који гласе:

„Х. ЦЕНТРАЛНА ЕВИДЕНЦИЈА ФАКТОРИНГА

Члан 32а

У циљу евиденције, транспарентности и спречавања вишеструког уступања фактура, Министарство успоставља централну евиденција факторинга, као јединствену електронску базу података о фактурама која су предмет факторинга.

Предмет евиденције су уступљене електронске фактуре, издате у складу са законом којим се уређује електронско фактурисање.

Изузетно од става 2. овог члана, не може бити предмет евиденције електронска фактура чије је измирење започето, ако је евидентирана у централном регистру фактура, у смислу закона којим се уређују рокови за измирење новчаних потраживања у новчаним трансакцијама.

Фактор, уступилац и дужник региструју се за приступ централној евиденцији факторинга, уз примену шеме електронске идентификације високог нивоа поузданости, у складу са законом којим се уређује електронска идентификација.

Приступ евидентираним подацима о предметним фактурама и њиховом преносу имају фактор, уступилац и дужник.

Министарство и Комисија за хартије од вредности имају приступ евидентираним подацима само у циљу вршења надзора.

Уступилац је дужан да, након закључења уговора о факторингу којим се уступа потраживање, a најкасније наредног радног дана, изврши евидентирање предметне фактуре у централну евиденцију факторинга.

У централну евиденцију факторинга уписују се, поред осталог, следећи подаци:

1) порески идендификациони број и назив уступиоца, фактора и дужника;

2) број и датум уговора о факторингу;

3) број и датум издавања и доспећа фактуре;

4) номинални износ фактуре, износ без ПДВ, износ са ПДВ;

5) статус фактуре у систему електронских фактура и централној евиденцији факторинга;

6) износ уступљеног потраживања (у целости или делимично).

Централна евиденција факторинга остварује аутоматизовану везу са системом електронских фактура са којим размењује релевантне податке о електронским фактурама које су предмет факторинга.

Министарство обезбеђује техничке и кадровске услове за функционисање централне евиденције факторинга.

Министар надлежан за послове финансија ближе уређује организациони облик, начин рада, вођење централне евиденције факторинга, начин уписа података у централну евиденцију факторинга, техничке елементе система, безбедносне стандарде, начин размене података са системом електронских фактура, начин регистрације, доступност и приступ подацима, облик, садржину и структуру записа у централној евиденцији факторинга.”

Члан 14.

Наслов изнад члана 33. мења се и гласи:

,,XI. НАДЗОР НАД ОБАВЉАЊЕМ ПОСЛОВА ФАКТОРИНГА”.

У члану 33. став 1. речи: ,,Министарство, односно други надлежни орган” замењују се речима: ,,Комисија за хартије од вредности”, а реч: ,,њихове” замењује се речју: ,,њене”.

Члан 15.

Наслов изнад члана 34. мења се и гласи:

,,XII. КАЗНЕНЕ ОДРЕДБЕ”.

У члану 34. став 1. у тачки 2) речи: ,,(члан 7. став 7)” замењују се речима: ,,(члан 7. став 8)”.

У тачки 6) тачка на крају се замењује тачком и запетом и додају се нове тач. 7. и 8. које гласе:

„7) након остварења регресног права не врати потраживање са пратећим средствима обавештења уступиоцу или не обавести дужника у року од 8 дана од дана остварења регреса (члан 16. став 4);

8) не региструје фактуре при Централној евиденцији факторинга у складу са обавезом из члана 32а (члан 32а став 7.)”.

Члан 16.

Наслов изнад члана 36. мења се и гласи:

,,XIII. ПРЕЛАЗНЕ И ЗАВРШНЕ ОДРЕДБЕ”.

Члан 17.

Министарство је дужно да у року од 12 месеци од дана ступања на снагу овог закона, донесе прописе потребне за спровођење овог закона и успостави централну евиденцију факторинга.

Комисија за хартије од вредности дужна је да у року од 12 месеци од дана ступања на снагу овог закона донесе подзаконски акт којим се уређује вршење надзора, на који сагласност даје Министар надлежан за послове финансија.

Одредбе овог закона које се односе на успостављање и рад централне евиденције факторинга, као и обавезу уноса података у централну евиденцију факторинга, почињу да се примењују по успостављању централне евиденције факторинга.

Обвезници уписа података у централну евиденцију факторинга, у складу са овим законом, дужни су да почну са уносом података у централну евиденцију факторинга у року од 30 дана од дана почетка рада централне евиденције факторинга.

Овај закон ступа на снагу осмог дана од дана објављивања у „Службеном гласнику Републике Србије”.